<classify> WIZARA ya Maji imefanya mabadiliko makubwa kwenye Mamlaka za Majisafi na Usafi wa Mazingira nchini, kwa kufuta mamlaka 36 na miji 50 imebadilishiwa usimamizi na kuwekwa chini ya Mamlaka ya Majisafi na Usafi wa Mazingira Vijijini Ruwasa.Aidha, baadhi ya mamlaka za makao makuu ya mikoa, zimeongezewa maeneo ya kuhudumia ikiwemo Mamlaka ya Majisafi na Usafi wa Mazingira Dar es Salaam Dawasa, ambayo pamoja na kuhudumia jiji lote pia itahudumia Kibaha, Bagamoyo, Kisarawe na Mkuranga Mabadiliko hayo pia yamezigusa Mamlaka za Majisafi na Usafi wa Mazingira za makao makuu ya mikoa na miji mikuu ya mikoa 25, ambazo zimeongezewa maeneo ya kutoa huduma kwa umma.Akizungumza katika jana jijini Dodoma, Katibu Mkuu Wizara ya Maji, Profesa Kitila Mkumbo, alisema Waziri wa Maji, Profesa Makame Mbarawa amefanya mabadilikio hayo ili kupunguza gharama za uendeshaji za mamlaka na kuboresha utoaji huduma kwa wananchi. Katika marekebisho hayo, pia ameunda mamlaka ya Maji ya Same-Mwanga kwa ajili ya kusaidia kutoa huduma katika wilaya hizo.Baadaye mamlaka hiyo inaweza kuingizwa kwenye orodha ya miradi minane ya kitaifa, kutokana na kuhudumia wilaya zaidi ya mbili.Profesa Mkumbo alisema mamlaka 36 zilizofutwa ni Usa River, Monduli, Longido, Chamwino, Kongwa, Same, Mwanga, Gallapo, Dareda, Bashnet, Magugu, Mikumi, Kyela, Kasumulu, Kilosa, Nanyamba na Mangaka.Nyingine zilizofutwa ni Magu, Nansio, Ngudu, Kibaha, Kisarawe, Mkuranga, Bagamoyo, Iselamagazi, Tinde, Didia, Lalago, Singamwalugesha, Malampaka, Isikizya, Sikonge, Urambo, Muheza na Pangani, alisema.Katika mabadiliko hayo, mamlaka za makao makuu ya mikoa ambazo zimeongezewa maeneo ni Mamlaka ya Majisafi na Usafi wa Mazingira Arusha Auwasa, ambayo pamoja na kuhudumia jiji hilo, pia itatoa huduma katika miji ya Longido, Monduli, Ngaramtoni na Usa River.Nyingine ni Mamlaka ya Majisafi na Usafi wa Mazingira Dar es Salaam Dawasa ambayo pamoja na kuhudumia jiji lote, pia itahudumia Kibaha, Bagamoyo, Kisarawe na Mkuranga.Mamlaka ya Majisafi na Usafi wa Mazingira Dodoma ambayo pamoja na kuhudumia jiji lote pia itahudumia miji ya Bahi, Chamwino na Kongwa. Mamlaka ya Majisafi na Usafi wa Mazingira wa Iringa Iruwasa na kuhudumia Manispaa ya Iringa pia itahudumia Ilula na Kilolo alisema.Nyingine iliyoongezewa eneo ni Mamlaka ya Majisafi na Usafi wa Mazingira ya Kilimanjaro Muwsa, ambayo pamoja na kuhudumia Manispaa ya Moshi, pia itahudumia Halmashauri ya Hai na baadaye halmashauri za Siha, Rombo na Moshi Vijijini.Pia Mamlaka ya Majisafi na Usafi wa Mazingira ya Babati Bawasa pamoja na kuhudumia halmashauri ya Babati, pia itahudumia miji ya Gallapo, Dareda, Bashnet na Magugu.Nyingine ni Mamlaka ya Majisafi na Usafi wa Mazingira ya Mbeya Mbeya-WSSA pamoja na kuhudumia halmashauri ya jiji hilo, pia itahudumia miji ya Kyela na Kasumulu.Mamlaka ya Maji ya Morogoro Moruwasa, pamoja na kuhudumia halmashauri ya manispaa ya Morogoro, pia itahudumia miji ya Kilosa na Mikumi, wakati Mamlaka ya Maji Mtwara Mtuwasa itahudumia manispaa ya Mtwara Mikindani na mji wa Nanyamba, alisema.Alisema Mamlaka ya Majisafi na Usafi wa Mazingira Mwanza Mwauwasa pamoja na kuhudumia jiji la Mwanza na manispaa zake za Ilemela na Nyamagana, pia itahudumia miji ya Magu, Nansio na Ngudu.Alisema Mamlaka ya Majisafi na Usafi wa Mazingira Shinyanga Shuwasa, itahudumia manispaa ya Shinyanga na miji ya Tinde, Didia na Iselamagazi.Mamlaka ya Majisafi na Usafi wa Mazingira Tabora Tuwasa, itahudumia manispaa ya Tabora na miji ya Izikizya, Sikonge na Urambo, wakati Mamlaka ya Maji ya Tanga Tanga-WSSA pamoja na kuhudumia jiji la Tanga, pia itahudumia miji ya Muheza na Pangani.Mamlaka za miji ya mikoa ya Geita, Mpanda, Kagera, Kigoma, Lindi, Mara, Njombe, Rukwa, Ruvuma, Simiyu na Singida, zitasimamia maeneo yote halmashauri za miji ya mikoa hiyo.Katika mabadiliko hayo, miji 50 itahudumiwa na Wakala wa Majisafi na Usafi wa Mazingira Vijijini Ruwasa katika wilaya husika, ikiwemo Ngorongoro na Orkesmet mkoani Arusha.Ruwasa pia itahudumia miji ya Kondoa na Chemba Mkoani Dodoma, miji ya Mbogwe na Nyangwalwe mkoani Geita, miji ya Mufindi mkoani Iringa na Nsimbo, Tanganyika, Mlele na Mpimbwe mkoani Katavi.Pia itasimamia miji ya Misenyi na Karagwe mkoani Kagera, Uvinja, Kakonko na Buhigwe mkoani Kigoma na Kilwa Masoko na Liwale mkoani Lindi.  <topic>: KITAIFA 